Dôvodová správa

  

Všeobecná časť
Predkladaným návrhom sa vykonáva § 3 ods. 2 zákona č. 488/2002 Z. z. o veterinárnej starostlivosti a o zmene niektorých zákonov v znení neskorších predpisov. 

Nariadením vlády Slovenskej  republiky  č. 302/2003 Z. z., ktorým sa ustanovujú podrobnosti o ochrane zvierat pri preprave sa do právneho poriadku Slovenskej republiky prebrali Smernica Rady č. 91/628/EEC z 19. novembra 1991 o ochrane zvierat počas prepravy,  ktorou sa menia a dopĺňajú smernice 90/425/EHS a 91/496/EHS (Úradný vestník Európskych spoločenstiev, L 340, 11. 12. 1991, str. 17) zmenená Rozhodnutím Rady č. 92/438/EHS z 13. júla 1992 o informatizácii veterinárnych  postupov pri dovozoch (Shift project), meniace Smernice 90/675/EHS, 91/496/EHS, 91/628/EHS a Rozhodnutia 90/424/EHS, a rušiace Rozhodnutie 88/192/EHS (Úradný vestník Európskych spoločenstiev, L 243, 25. 08. 1992, str. 27), Smernica Rady č. 95/29/ES z 29. júna 1995 meniaca Smernicu 90/628/EHS týkajúcu sa ochrany zvierat počas prepravy (Úradný vestník Európskych spoločenstiev, L 148, 30.06. 1995, str. 52), ako aj  Nariadenie Rady č. 1255/97/ES z 25. júna 1997 týkajúce sa kritérií Spoločenstva na oddychové miesta a meniace plán prepravy odkazujúc sa na prílohu Smernice 91/628/EHS (Úradný vestník Európskych spoločenstiev, L 174, 02. 07. 1997, str. 1) a Nariadenie Rady č. 411/98/ES z 16. februára 1998 o dodatočných normách na ochranu zvierat použiteľných na cestné vozidlá používané na dopravu dobytka na ceste presahujúcu osem hodín (Úradný vestník Európskych spoločenstiev, L 52, 21. 02. 1998, str. 8).

  

Závažným dôvodom predloženia tohto návrhu nariadenia je úplne zosúladiť slovenskú legislatívu s  pravidlami  a štandardmi veterinárnej legislatívy EÚ.

  

Povinnosť zmeniť a doplniť predmetné nariadenie vyplýva z pripomienok expertov Európskej komisie – Generálneho riaditeľstva SANCO.

  

Návrh nariadenia nemá dopad na štátny rozpočet, na rozpočty obcí alebo vyšších územných celkov, životné prostredie a zamestnanosť. Je v súlade s Ústavou Slovenskej republiky a zákonom č. 488/2002 Z. z. o veterinárnej starostlivosti a o zmene niektorých zákonov v znení neskorších predpisov.  

  

Doložka zlučiteľnosti 
nariadenia vlády s právom Európskej únie

  

1. Navrhovateľ nariadenia vlády: vláda Slovenskej republiky. 

  

2. Názov návrhu: Nariadenie vlády Slovenskej republiky, ktorým sa mení a dopĺňa  nariadenie vlády Slovenskej republiky č. 302/2003 Z. z., ktorým sa ustanovujú podrobnosti o ochrane zvierat pri preprave. 
  

3. Záväzky Slovenskej republiky vo vzťahu k Európskym spoločenstvám a Európskej únii: 
Záväzky vyplývajú zo Zmluvy o pristúpení Slovenskej republiky k Európskej únii.  
Návrh nariadenia sa svojou problematikou dotýka Prílohy č. 2 Aktu o podmienkach 

pristúpenia, bod 6 - Poľnohospodárstvo, časť B I.- Právne predpisy v oblasti veterinárstva

4. Problematika návrhu právneho predpisu 

a) je upravená v  práve Európskych spoločenstiev 

  

 v primárnej legislatíve, a to: 

v Zmluve o založení Európskeho spoločenstva /v znení zmluvy z Nice /.
  

             v sekundárnej legislatíve, a to: 

  

1.
Smernici Rady č. 91/628/EHS z 19. novembra 1991 o ochrane zvierat počas prepravy, ktorou sa menia a dopĺňajú smernice 90/425/EHS a 91/496/EHS (Ú. v. ES L 340, 11.12.1991, s. 17) v znení  
 smernice Rady č. 95/29/ES z 29. júna 1995 , ktorá mení smernice 90/628/EHS týkajúcu sa ochrany zvierat počas prepravy (Ú.v. ES L 148, 30.06.1995, s. 52) 

 rozhodnutia Rady č. 92/438/EHS z 13. júla 1992 o informatizácii veterinárnych postupov pri dovozoch (Shift project), ktoré mení smernice 90/675/EHS, 91/496/EHS, 91/628/EHS a rozhodnutie Rady 90/424/EHS, a ktoré ruší rozhodnutie 88/192/EHS (Ú.v. ES  L 243, 25. 08. 1992, s. 27) 

 nariadenia rady (ES) č. 806/2003 zo 14. apríla 2003, ktorým sa k rozhodnutiu 1999/468/ES prispôsobujú ustanovenia týkajúce sa výborov, ktoré pomáhajú Komisii pri uplatňovaní jej vykonávacích právomocí stanovených v predpisoch Rady prijatých v súlade s konzultačným postupom (kvalifikovaná väčšina) ( Ú.v. ES  L 122, 16.05.2003, s.1)

2. 
Nariadení Rady č. 1255/97/ES z 25. júna 1997 týkajúce sa kritérií Spoločenstva na oddychové miesta a meniace plán prepravy odkazujúc sa na prílohu Smernice 91/628/EHS (Ú. v. ES L 174, 02. 07. 1997, s.. 1) 

3.
Nariadení Rady č. 411/98/ES z 16. februára 1998 o dodatočných normách na ochranu zvierat použiteľných na cestné vozidlá používané na dopravu dobytka na  ceste presahujúcu osem hodín (Ú. v. ES L 52, 21. 02. 1998, s. 8) 

  

d) nie je upravená v práve Európskej únie

5. Stupeň zlučiteľnosti návrhu právneho predpisu s právom Európskych spoločenstiev a Európskej únie: úplná 

  

6. Gestor (spolupracujúce rezorty) : 
            Ministerstvo pôdohospodárstva Slovenskej republiky je predkladateľom a zároveň aj  

            gestorom.

  

7. Účasť expertov pri príprave návrhu právneho predpisu a ich stanovisko k zlučiteľnosti návrhu s právom Európskych spoločenstiev a Európskej únie: Bez účasti expertov 

  

  

  

  

  

Osobitná časť

  

K článku I 

            

K bodu 1

Mení sa ustanovenie z dôvodu potreby zosúladenia terminológie.

K bodu 2  

           Dopĺňa sa ustanovenie v zmysle pripomienok Európskej komisie.

K bodu 3

Ustanovuje odkaz na osobitný predpis,  z ktorého vyplývajúce povinnosti  nie sú týmto nariadením dotknuté.

K bodu 4

Mení sa ustanovenie z dôvodu potreby zosúladenia terminológie.

  

K bodom 5 až  10

Dopĺňajú sa  ustanovenia v zmysle pripomienok Európskej komisie.

  

K bodu 11

Ustanovujú sa požiadavky na tréningové kurzy pre osoby, ktoré vykonávajú prepravu zvierat a manipulujú so zvieratami. Tieto kurzy sa budú vykonávať so zameraním na jednotlivé druhy zvierat. Tematické okruhy školenia sú uvedené v prílohe č. 7. 

Upravujú sa podrobnosti o školeniach prepravcov zvierat, ktorí už majú praktické skúsenosti.  Školenie v tomto prípade môže mať skrátený rozsah v stanovených častiach. Obsah  školenia a písomného testu  musí byť rovnako schválený Štátnou veterinárnou a potravinovou správou Slovenskej republiky. Osoba, ktorá si rozširuje spôsobilosť o iný druh zvieraťa  musí absolvovať školenie podľa § 8a.

Upravuje sa, kto môže organizovať školenia prepravcov, ako aj spôsob organizácie školení a  vyhodnocovania testov, ustanovuje podmienky na prípravu školiteľov, ktoré organizuje inštitút vzdelávania veterinárnych lekárov, ustanovuje požiadavky na zloženie hodnotiacej komisie, jej menovanie a vyhodnocovanie testov hodnotiacou komisiou  a podmienky vydania osvedčenia  a preukazu o odbornej spôsobilosti na prepravu zvierat a osvedčenia o odbornej spôsobilosti vykonávať školenia prepravcov.

K bodu 12 a 13

           Mení sa ustanovenie v zmysle pripomienok Európskej komisie.

  

K bodu 14

Vzhľadom na skutočnosť, že nariadenia Európskych spoločenstiev sa stali pre Slovenskú republiku dňom jej vstupu do Európskej únie priamo záväzné, mení sa znenie tohto ustanovenia a dopĺňa sa odkaz na prílohu nariadenia, ktorá upravuje dodatočné požiadavky na cestné dopravné prostriedky používané na prepravu domácich zvierat pri cestách presahujúcich osem hodín. 

K bodu 15

Mení sa ustanovenie v zmysle pripomienok Európskej komisie.

K bodu 16

Vzhľadom na skutočnosť, že nariadenia Európskych spoločenstiev sa stali pre Slovenskú republiku dňom jej vstupu do Európskej únie priamo záväzné, mení sa znenie tohto ustanovenia a dopĺňa sa odkaz na prílohu nariadenia, ktorá upravuje požiadavky na oddychové miesta.

K bodu 17 až 19

Mení sa ustanovenie v súvislosti s priamou platnosťou nariadení Európskej únie. 

K bodu 20

Vypúšťajú sa slová z dôvodu nadbytočnosti pre zmeny vykonané v prílohe č. 1 tohto nariadenia.

K bodu 21
Vypúšťa sa § 16 v zmysle pripomienok Európskej komisie

  

K bodu 22
Mení sa ustanovenie v zmysle pripomienok Európskej komisie.

  

K bodu 23

Vzhľadom na skutočnosť, že nariadenia Európskych spoločenstiev sa stali pre Slovenskú republiku dňom jej vstupu do Európskej únie priamo záväzné, mení sa príloha č. 1. Názov prílohy sa mení z dôvodu potreby zosúladenia terminológie. 

K bodu 24  

            Mení sa znenie príloh č. 5 a 6. Pôvodný text obsiahnutý v týchto prílohách je obsahom priamo záväzných nariadení Európskych spoločenstiev. 

V prílohe č. 5 sa ustanovuje minimálny rozsah  tematických okruhov školení prepravcov a školení na prípravu školiteľov. Príloha č. 6 obsahuje vzor osvedčenia o úspešnom absolvovaní tréningového kurzu osôb vykonávajúcich prepravu zvierat. 

K bodu 25

Dopĺňa sa príloha č. 7, ktorej obsahom je vzor osvedčenia o úspešnom absolvovaní školenia na prípravu školiteľov.

K článku II 


Účinnosť nariadenia vlády sa navrhuje dňom 15. apríla 2005.  

